ลีสซิ่งกสิกรฯปล่อยสินเชื่อปี55กว่า8.7หมื่นล.
ลีสซิ่งกสิกรไทยโชว์ปล่อยสินเชื่อเช่าซื้อใหม่และลีสซิ่งรถยนต์ในปี55ได้ 87,017 ล้านบาท โต 63%
28 ม.ค. 2556

ลีสซิ่งกสิกรไทยโชว์ปล่อยสินเชื่อเช่าซื้อใหม่และลีสซิ่งรถยนต์ในปี55ได้ 87,017 ล้านบาท โต 63%
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกรไทย เปิดเผยว่า ผลการดำเนินงานปี2555 ของบริษัทสามารถปล่อยสินเชื่อเช่าซื้อใหม่และลีสซิ่งรถยนต์ในปี 55 ได้ 87,017 ล้านบาท เพิ่มขึ้นจากช่วงเดียวกันของปีที่แล้ว 63.09% แบ่งเป็นสินเชื่อเช่าซื้อและลีสซิ่งรถยนต์ใหม่ 41,405 ล้านบาท เพิ่มขึ้น 29.69% และสินเชื่อผู้แทนจำหน่ายรถยนต์ (Floorplan) 45,612 ล้านบาท เพิ่มขึ้น 112.86% ด้านยอดสินเชื่อคงค้างในระบบ (Outstanding Loan) ของบริษัทอยู่ที่ 82,866 ล้านบาท เพิ่มขึ้นจากช่วงเดียวกันปีที่แล้ว 29.82% และสินเชื่อที่ไม่ก่อให้เกิดรายได้ หรือ NPL อยู่ที่ 0.82% ส่งผลให้บริษัทมีกำไรสุทธิ 434.2 ล้านบาท ในปี 2555
ด้านนายอิสระ วงศ์รุ่ง ประธานกรรมการบริหาร บริษัท ลีสซิ่งกสิกรไทย จำกัด เปิดเผยว่า สำหรับในปี 2556 ตามข้อมูลของศูนย์วิจัยกสิกรไทย เชื่อว่าแนวโน้มตลาดสินเชื่อเช่าซื้อรถยนต์ยังคงขยายตัวในระดับสูง เมื่อเทียบกับปี 2555 ที่ระดับประมาณร้อยละ 27-33 โดยตั้งเป้าปล่อยสินเชื่อเช่าซื้อใหม่และลีสซิ่งรถยนต์ไว้ที่ 91,188 ล้านบาท แบ่งเป็นสินเชื่อเช่าซื้อและลีสซิ่งรถยนต์ใหม่ 52,188 ล้านบาท และสินเชื่อผู้แทนจำหน่ายรถยนต์ (Floorplan) 39,000 ล้านบาท ซึ่งจะทำบริษัทฯ มียอดสินเชื่อคงค้างในระบบ (Outstanding Loan) รวม96,794 ล้านบาท ตั้งเป้าสินเชื่อที่ไม่ก่อให้เกิดรายได้ หรือ NPL ไว้ไม่เกิน 0.86% และกำไรตลอดปี 2556 จำนวน 468 ล้านบาท
นายอัครนันท์ ฐิตสิริวิทย์ กล่าวเพิ่มเติมว่า ในปี 2556 บริษัทฯ มีแผนที่จะรุกตลาดสินเชื่อเช่าซื้อรถยนต์ในกลุ่มรถกระบะ เนื่องจากตลาดและความต้องการของผู้บริโภคในกลุ่มนี้ยังมีมาก แม้จะหมดช่วงนโยบายรถคันแรกไปแล้ว แต่รถกระบะยังเป็นปัจจัยพื้นฐานที่สำคัญในการขนส่งสินค้าของผู้ประกอบการ นอกจากนี้จะยังขยายธุรกิจไปยังกลุ่มตลาดรถมอเตอร์ไซด์ขนาดใหญ่ (Big Bike) ที่กำลังได้รับความนิยมเป็นอย่างมาก อีกทั้งผู้ซื้อกลุ่มนี้ยังเป็นกลุ่มที่มีศักยภาพและกำลังซื้อสูง ซึ่งที่ผ่านมาได้รับความสนใจเป็นจำนวนมากจากงาน Motor Show 2012 และ Motor Expo 2012
ทั้งนี้ บริษัทจะออกผลิตภัณฑ์ใหม่ๆ ร่วมกับบริษัทผู้ผลิตรถยนต์ คู่ค้าทางธุรกิจ จัดทำแคมเปญและโปรโมชั่นที่ตอบสนองความต้องการของลูกค้าอย่างต่อเนื่อง เช่น การให้บริการเช่าซื้อในแคมเปญดอกเบี้ยพิเศษกับบริษัทผู้ผลิตรถยนต์ การขยายบริการธุรกิจเช่าซื้อร่วมไปกับกลุ่ม K-Value Chain Solutions ของธนาคารกสิกรไทยเพื่อดูแลลูกค้าและเครือข่ายคู่ค้าให้ครบทั้งห่วงโซ่ธุรกิจแบบครบวงจร (Total Solutions) สามารถตอบสนองความต้องการของบริษัทและคู่ค้า ซึ่งปีที่ผ่านมาก็ประสบความสำเร็จในการสนับสนุนสินเชื่อเช่าซื้อรถยนต์ให้แก่หลายบริษัทชั้นนำระดับประเทศ